Leikkonan María Thelma Smáradóttir íhugaði að ganga til liðs við slökkviliðið rétt eftir útskrift úr Listaháskólanum árið 2016 en þá gripu alheimsöflin í taumana með hringingu frá Þjóðleikhúsinu og boði um hlutverk í kvikmynd á móti stórleikaranum Mads Mikkelsen . María Thelma segist hafa verið feimin sem barn og inn á við . Hún hafi þurft að leggja hart að sér við námið þar sem hún hafi átt erfitt með að leggja staðreyndir á minnið og þurft að hafa mikið fyrir því að læra utanbókar . Enda hafi síðar komið í ljós að hún væri lesblind . Hún hlær þegar hún rifjar upp þegar hún þurfti að læra ljóð utan að í grunnskóla og segist þá hafa heitið sér því að fá aldrei vinnu þar sem hún þyrfti að læra einhvern texta utan að . „ Ég fékk það nú aldeilis í hausinn , “ segir hún hlæjandi . „ Ég ólst upp í Kópavogi en þegar kom að því að velja framhaldsskóla ákvað ég að fara í Fjölbrautaskólann í Garðabæ , FG , sem var þá að byrja með leiklistarbraut . Mér fannst það tilvalið fyrir mig og hugsaði með mér að það gæti ef til vill hjálpað mér að losna við feimnina og gert mig aðeins opnari . Þannig að já , það má segja að ég hafi farið út á leiklistarbrautina fyrir mig persónulega til að byrja með . En mér fannst strax rosalega gaman í náminu og það leið ekki á löngu þar til ég fór að hugsa að ég gæti vel hugsað mér að leggja leiklistina fyrir mig . “ Sótti um í slökkviliðinu en þá svaraði kosmósið María Thelma útskrifaðist úr Listaháskólanum í júní 2016 og fékk þá hlutverk í sjónvarpsseríunni Fangar sem Nína Dögg Filippusdóttir og Unnur Ösp Stefánsdóttir framleiddu og léku í undir leikstjórn Ragnars Bragasonar . En svo lauk tökunum og þá vissi María Thelma ekki hvað tæki við . „ Ég fékk ekki símtalið sem allir eru að bíða eftir með óþreyju eftir útskrift ; símtalið frá Þjóðleikhúsinu eða Borgarleikhúsinu . Það var bara þögn , “ segir hún og skellir upp úr . „ Tíminn eftir útskrift fór ekki eins og ég hafði búist við ; ég vildi bara fara að vinna og man að ég hugsaði með mér að kannski ætti það ekki fyrir mér að liggja að verða leikkona . Svo ég ákvað að sækja um hjá slökkviliðinu og komst áfram eftir fyrsta þrepið sem var alveg gríðarlega erfitt þrekpróf . Það var samt dálítið fyndið að ég sendi það líka út í kosmósið að ég ætlaði að fara í inntökuprófið hjá slökkviliðinu en ef ég ætti að vera leikkona þá mætti kosmósið gjöra svo vel að senda mér eitthvað verkefni í leiklistinni . “ Mads Mikkelsen niðri á jörðinni Í janúar 2017 fór María Thelma með fyrsta hlutverkið sitt í Þjóðleikhúsinu , í barnaleikritinu Ég get og í leikritinu Risaeðlurnar . Í apríl og maí sama ár tókst hún á við hlutverk í kvikmyndinni Arctic þar sem hún lék á móti danska stórleikaranum Mads Mikkelsen . Aðspurð hvernig hafi verið að hitta Mads Mikkelsen í fyrsta sinn , leikarann sem margar konur taka andköf við að sjá birtast á skjánum , svarar María Thelma að hún hafi strax fundið að hann væri niðri á jörðinni . „ Þegar við hittumst í fyrsta skipti vorum við í mátun fyrir myndina , þetta var svona viku áður en tökur hófust . Hann kynnir sig og segir : Hæ , ég er að fara að draga þig í mánuð , “ segir hún og hlær . Lestu viðtalið við Maríu Thelmu í heild sinni í 32. tölublaði Vikunnar .